Document ID: 32003R2171

Komisijas Regula (EK) Nr. 2171/2003
(2003. gada 12. decembris),
ar ko groza Regulu (EK) Nr. 2879/2000, kurā izklāstīti sīki izstrādāti noteikumi par to, kā piemērojama Padomes Regula (EK) Nr. 2702/1999 par informācijas un veicināšanas pasākumiem attiecībā uz lauksaimniecības produktiem trešās valstīs
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 14. decembra Regulu (EK) Nr. 2702/1999 par informācijas un veicināšanas pasākumiem attiecībā uz lauksaimniecības produktiem trešās valstīs [1] un jo īpaši tās 11. pantu,
tā kā:
(1) Komisijas Regulas (EK) Nr. 2879/2000 [2] 7. panta 1. punktā nav noteikts termiņš, līdz kuram Kopienas nozares vai starpnozaru organizācijas kārtējā gadā iesniedz savas programmas dalībvalstīm.
(2) Atsaucoties uz dažu dalībvalstu prasību un izmantojot izdevību saskaņot Regulu (EK) Nr. 2879/2000 ar Komisijas 2002. gada 18. janvāra Regulu (EK) Nr. 94/2002, kurā izklāstīti sīki izstrādāti noteikumi par to, kā piemērojama Padomes Regula (EK) Nr. 2826/2000 par informācijas un veicināšanas pasākumiem attiecībā uz lauksaimniecības produktiem iekšējā tirgū [3], ir jānosaka galīgais datums, līdz kuram šīs organizācijas dalībvalstīm iesniedz jaunas pasākumu programmas, un jāizstrādā standartizēti izpildes nodrošinājuma nosacījumi.
(3) Ievērojot principu, kas paredz vienādu attieksmi pret uzņēmējiem, grozījums, kas attiecas uz nodrošinājumu, ir piemērojams no 2003. gada 1. oktobra.
(4) Juridiskās noteiktības labad ir jāparedz, ka piedāvātās programmas jo īpaši atbilst visiem Kopienas tiesību aktiem, kas attiecas uz minētajiem produktiem un to realizāciju.
(5) Attiecīgi jāgroza Regula (EK) Nr. 2879/2000.
(6) Šajā regulā paredzētie pasākumi ir saskaņā ar atzinumu, kas panākts Pārvaldības komiteju kopējā sanāksmē lauksaimniecības produktu noieta veicināšanas jautājumos,
IR PIEŅĒMUSI ŠO REGULU.
1. pants
Ar šo pantu Regulā (EK) Nr. 2879/2000 izdara šādus grozījumus.
1. Regulas 7. panta 1. punktu aizstāj ar šādu:
"1. Lai īstenotu programmās iekļautos pasākumus saskaņā ar Regulas (EK) Nr. 2702/1999 7. pantu, nozares vai starpnozaru organizācijas Kopienā, kas pārstāv attiecīgo nozari(-es), katru gadu līdz 30. aprīlim un 31. oktobrim iesniedz savas programmas, atsaucoties uz ieinteresēto dalībvalstu uzaicinājumu sagatavot priekšlikumus. Šīs programmas atbilst Kopienas tiesību aktiem, kas skar attiecīgos produktus un to realizāciju, kā arī preču aprakstiem, kuros noteikti izslēgšanas, atlases un piešķiršanas kritēriji, ko šajā nolūkā izplata ieinteresētās dalībvalstis."
2. Regulas 11. panta 3. punkta pirmo daļu aizstāj ar šādu:
"Neviena no pusēm nedrīkst slēgt līgumu, kamēr nav iesniegts izpildes nodrošinājums 15 % apmērā no Kopienas un attiecīgās dalībvalsts(-u) ikgadējā maksimālā finansiālā ieguldījuma, kas garantē pienācīgu līguma izpildi. Izpildes nodrošinājumu iesniedz saskaņā ar Regulas (EEK) Nr. 2220/85 III sadaļas noteikumiem."
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Regulas 1. panta 2. punktu piemēro no 2003. gada 1. oktobra.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 12. decembrī

Labels: 3
17
5
6